— Цяпер рыхтую новую ролю і імкнуся займацца кожны дзень па чуць-чуць. У мяне ёсць месяц на падрыхтоўку партыі — гэтага больш чым дастаткова. Вядома, магу вывучыць яе і за тыдзень, але тады давядзецца сядзець цэлымі днямі — я так не люблю. Лічу за лепшае пачаць загадзя і рабіць патрошку кожны дзень. Гэта што датычыцца вывучвання матэрыялу. А ў плане вакальнай практыкі — калі ёсць магчымасць адпачываць, то я маўчу. Да конкурсу ў Кардыфе рыхтавалася месяц. Ва ўсіх адносінах: у маральных, фізічных і ў вакальных. Мінскі музычны каледж прадастаўляў мне тры разы на тыдзень клас, і я займалася з канцэртмайстрам. Бо што значыць займацца дома? Дома ў мяне нейкая нават клаўстрафобія, таму што невялікае памяшканне, акустыка не тая і потым — суседзі ж вакол, не хочацца іх мучыць! Таму дома — гэта заўсёды работа не на ўсю моц, так што мне з класам вельмі дапамаглі.